als_Latn dik_Latn sag_Latn
Shqipërisë nuk i interesojnë lojtarët që ka në përbërje përfaqësuesja e Kosovës dhe asnjë prej tyre nuk ka qenë nën vëzhgimin e stafit kuqezi. Këtë e konfirmon “zbuluesi i talenteve” të kombëtares shqiptare, zëvendësi i Xhani de Biazit, Paolo Tramexani. Ai konfirmon se mes lojtarëve të përzgjedhur nga Albert Bunjaku për përfaqësuesen e Kosovës, me përjashtim të Ujkanit e Sadikut që njihen prej kohësh, nuk ekzistonin emra që i interesonin përfaqësueses.
“Deri në këtë moment, askush tjetër në listën e tyre nuk bën pjesë në listat tona apo është mbikëqyrur nga ne. Unë kam bërë 72 udhëtime rreth e rrotull Europës në këto 2 vite. Mendoj se puna e bërë në këto dy vite mund të japë frytet dhe rezultatet e saj në të ardhmen e afërt. E them këtë pasi kam parë edhe lojtarët e U-21 apo U-19”, shpjegoi Tramexani.
Ai konfirmon se për dy vitet e ardhshme, me ndonjë përjashtim të vogël, grupi i kombëtares nuk do të ketë prurje të reja, pasi do të punohet me kontingjentin që është provuar në dy vitet e fundit. “Për momentin, pjesa më e madhe e punës së vëzhgimit ka përfunduar. Po ndjekim edhe shumë lojtarë të U-21, U-19 apo U-17 që luajnë në Itali, luajnë në skuadrat profesioniste të Serisë A dhe B, i shohim për të ardhmen. Por për sa i përket skuadrës së parë, për këtë dyvjeçar, me përjashtim të shpërthimit të një talenti të jashtëzakonshëm, do të vazhdoj të udhëtoj për të parë kryesisht lojtarët që presin të kthehen në formën më të mirë fizike e sportive si Burim Kukeli apo Ilir Berisha. Ndërsa për sa i përket zbulimit, mendoj se puna e madhe ka përfunduar”.
Tramexani është i sigurt që futbolli shqiptar ka talente të mëdhenj, por disa prej tyre kërkojnë edhe kohë që të shpërthejnë në nivele të larta. “Sigurisht që ka talente, por ju e dini mirë se të jesh talent në moshën 17-18-vjeçare, bën diferencën vetëm në atë kategori. Unë kam ndjekur për 15 ditë turneun e Viarexhos, një nga më të rëndësishmit për të rinjtë. Kam parë disa lojtarë shumë të zotë, mes tyre edhe shqiptarë. Në këtë moment ata janë lojtarë të rëndësishëm, por duhet të shohim pastaj si vazhdon rritja e tyre. Ka ndodhur shpesh që një lojtar i ri i rëndësishëm nga Shqipëria ka dalë jashtë për të bërë eksperiencë dhe ka humbur pak rrugës. Ndonjë prej tyre ka nevojë për 3-4 vite për t’u afirmuar. Keni shembullin e Ramës, që nuk ka shpërthyer në moshën 18-19-vjeçare. Si ai ka lojtarë që dalin në pah në moshën 23 apo 24-vjeçare. Ndaj është e rëndësishme që të vazhdojmë t’i ndjekim dhe t’u japim besim, sidomos të rinjve”.
You must be logged in to post a comment Login
als_Latn als_Latn als_Latn als_Latn eng_Latn